הסכם בדבר מימון הובלת נפטרים

שנערך ונחתם בירושלים ביום \_\_\_ לחודש \_\_\_\_\_\_\_\_שנת \_\_\_\_\_\_\_\_\_\_\_\_

**בין**

ממשלת ישראל, בשם מדינת ישראל (להלן - הממשלה), המיוצגת על ידי \_\_\_\_\_\_\_\_\_\_\_\_, סגן החשב הכללי, \_\_\_\_\_\_\_\_\_\_\_, סגן החשב הכללי

**מצד אחד**

**לבין**

המוסד לביטוח לאומי (להלן - המוסד), המיוצג על ידי גב' אילנה שרייבמן, סמנכ"לית גמלאות ומר גדעון אליאס, חשב המוסד

**מצד שני**

**הואיל**: ובהתאם לחוק הביטוח הלאומי [נוסח משולב], התשנ"ה-1995 (להלן - החוק), משלם המוסד דמי קבורה למי שטיפל בקבורתו בישראל, של אדם שנפטר בישראל או של תושב ישראל שנפטר בחוץ לארץ, הכל לפי כללים, תנאים, מבחנים וסכומים שנקבעו בסימן ה' לפרק י"א לחוק ובתקנות הביטוח הלאומי (דמי קבורה), התשל"ו-1976 (להלן - התקנות);

**והואיל**: ודמי הקבורה כמשמעותם לפי התקנות (להלן - דמי הקבורה), המשולמים לחברה כהגדרתה בתקנות המחוייבת לפי ההסכם, בקבורתו של נפטר פלוני, כוללים גם תשלום בעד העברתו של הנפטר ממקום פטירתו אל בית העלמין ובלבד שמקום הפטירה ובית העלמין נמצאים בתחום טיפולה של החברה;

**והואיל:** ונפטר חסר דת או נפטר הנקבר בקבורה אזרחית חלופית על פי השקפתו, המובא לקבורה בישראל נקבר על פי הרוב בבית עלמין אזרחי חלופי כמשמעותו בתקנות הזכות לקבורה אזרחית חלופית (רישוי תאגידים לענייני קבורה וקביעת נוהלי קבורה), התשנ"ט – 1998 (להלן – בית עלמין אזרחי); בית עלמין אזרחי עשוי להימצא מחוץ לשטח השיפוט של הרשות המקומית שבה התגורר או נפטר האדם שהובא לקבורה;

**והואיל**: ודמי הקבורה אינם כוללים תשלום עבור העברת נפטר חסר דת או נפטר המובא לקבורה אזרחית חלופית על פי השקפתו, לבית עלמין אזרחי, אם מקום הפטירה נמצא מחוץ לתחום השיפוט של הרשות המקומית שבשטחה נמצא בית עלמין אזרחי;

**והואיל**: וברצון הממשלה לממן את ההוצאות הכרוכות בהעברת נפטר חסר דת או נפטר המובא לקבורה אזרחית חלופית על פי השקפתו, לבית עלמין אזרחי אם בית העלמין האזרחי כאמור נמצא מחוץ לתחום השיפוט של הרשות המקומית שבשטחה הוא נפטר או התגורר, הכל בתנאים המפורטים בהסכם זה;

**והואיל**: והמוסד הסכים, לאחר שנתמלאו התנאים האמורים בסעיף 9 לחוק, לבצע את התשלומים בעד העברת נפטר חסר דת או נפטר המובא לקבורה אזרחית חלופית על פי השקפתו, לבית עלמין אזרחי, הכל בתנאים ולפי הכללים המפורטים בהסכם זה.

**לפיכך הוסכם והותנה בין הצדדים כדלקמן:**

1. המבוא

דברי המבוא להסכם זה מהווים חלק בלתי נפרד מגוף ההסכם.

2. הגדרות

בהסכם זה -

"**בית עלמין אזרחי**" - בית עלמין אזרחי חלופי כמשמעותו בתקנות הזכות לקבורה אזרחית חלופית (רישוי תאגידים לענייני קבורה וקביעת נוהלי קבורה), התשנ"ט – 1998;

"**דמי קבורה**" - כמשמעותם בתקנות;

"**הסכם**" - הסכם לפי תקנה 2 לתקנות;

"**חברה מורשית**" - חברה שהתקשרה עם המוסד בהסכם;

"**מקום הפטירה**" - מקום שבתחום טיפולה של חברה מורשית, לרבות בית חולים ובית חולים תורן הנמצא מחוץ לתחום טיפולה של החברה והמשרת כרגיל את התושבים שבתחום טיפולה;

"**נפטר חסר דת" או "נפטר המובא לקבורה אזרחית על פי השקפתו"**, לפי העניין – נפטר שמתקיים לגביו האמור בסעיף 266 לחוק, שבעת פטירתו היה חסר דת או שביקש להיקבר על פי השקפתו בקבורה אזרחית, או שניתן לקוברו בבית עלמין אזרחי לפי תקנה 11 לתקנות הזכות לקבורה אזרחית חלופית (רישוי תאגידים לענייני קבורה וקביעת נוהלי קבורה), התשנ"ט – 1998;

"**תחום טיפולה של חברה**" - שטח השיפוט של רשות מקומית, שעל פי ההסכם עם החברה המורשית מחוייבת החברה לספק שירותי קבורה לתושבים ולמי שנפטר באותו שטח.

3. תשלום בעד העברת נפטר חסר דת או נפטר המובא לקבורה אזרחית על פי השקפתו

(א)חברה מורשית שטיפלה בהבאתו לקבורה של נפטר חסר דת או נפטר המובא לקבורה אזרחית חלופית על פי השקפתו, תהיה זכאית לתשלום לפי הסכם זה בעד העברת נפטר כאמור לבית עלמין אזרחי (להלן - תשלום בעד העברת נפטר), אם התקיימו כל אלה:

(1) בשטח השיפוט של הרשות המקומית בה נפטר אותו אדם אין בית עלמין אזרחי;

(2) בית העלמין האזרחי בו הובא הנפטר לקבורה ללא תשלום הוא בית עלמין הנמצא מחוץ לשטח השיפוט של הרשות המקומית שבה התגורר הנפטר ערב פטירתו;

(3) לא נגבה בעד הקבורה תשלום כאמור בתקנה 3(א)(1) או (2) או בתקנה 4(א)(1).

 (ב) סכום התשלום בעד העברת נפטר יהיה שווה לסכום שהותר, לפי ההסכם, לחברה המורשית לגבות בעד העברת נפטר ממקום הנמצא באזור שהוא מחוץ לתחום טיפולה של החברה; הסכום שהותר מפורסם באתר האינטרנט של המוסד; בחישוב סכום התשלום יובא בחשבון המרחק שבין המקום שממנו מועבר הנפטר עד לגבול תחום השיפוט של הרשות המקומית שבתחומה מצוי בית העלמין האזרחי אשר בו הובא הנפטר לקבורה.

4. מתן התשלום בעד העברת נפטר

(א) תביעה לקבלת תשלום בעד העברת נפטר תוגש למוסד בדרך ובמועדים שייקבעו בהסכם בדבר מימון הובלת נפטרים שיחתם עם החברה המורשית.

(ב) המוסד יעביר לחברה המורשית את התשלום בעד העברת נפטר במועד שבו משולמים לחברה דמי הקבורה כאמור בהסכם.

(ג) התשלום בעד העברת נפטר ישולם לחברה שטיפלה בהבאתו לקבורה של אותו אדם כאמור בסעיף 3(א) להסכם זה; לא טיפלה החברה בפועל בהעברת הנפטר, תעביר הסכום ששולם לה כאמור למי שטיפל בהעברת הנפטר.

5. מימון

התשלומים בעד העברת נפטר, לפי הסכם זה, ימומנו מאוצר המדינה.

6. החזר

(א) הממשלה, באמצעות משרד האוצר, תחזיר למוסד כל הוצאה שיוציא כתשלום בעד העברת נפטר, לפי הסכם זה.

(ב) המוסד יגיש לממשלה בתחילתו של כל חודש, החל באחד בחודש הראשון שלאחר תחילתו של הסכם זה, חשבון מפורט של ההוצאות בפועל עקב ביצוע התשלומים לפי הסכם זה שנגרמו לו בחודש שקדם לחודש שבו הוגש החשבון.

(ג) הממשלה תשלם למוסד את הסכומים שהוציא לביצוע התשלומים לפי הסכם זה תוך 30 ימים מיום הגשת החשבון כאמור בסעיף קטן (ב); לא שולם למוסד התשלום תוך 30 ימים כאמור יתווספו לתשלום הפרשי הצמדה וריבית צמודה למדד בשיעור של 4% לשנה מהמועד המיועד לתשלום עד ליום התשלום בפועל.

7. שיפוי המוסד

(א) הממשלה, באמצעות משרד האוצר, תשפה את המוסד לפי חשבונות מפורטים שימציא המוסד על החלק היחסי מההוצאות המינהליות של המוסד הנובע מביצוע הסכם זה כפי שהיו בפועל (להלן - ההוצאות המינהליות).

(ב) ההוצאות המינהליות ישולמו למוסד עד ל-15 בחודש שלאחר החודש בעדו הוגש החשבון לממשלה; לא שילמה הממשלה את ההוצאות המינהליות במועד האמור, יתווספו לסכום המשולם באיחור הפרשי הצמדה וריבית צמודה למדד בשיעור של 4% לשנה מהמועד המיועד לתשלום עד ליום התשלום בפועל.

8. תחילה ותחולה

תחילתו של הסכם זה ביום פרסומו (להלן- יום התחילה) ותוקפו לתקופה של 3 שנים מיום התחילה; הסכם זה יחול רק בעד העברת נפטר שנפטר ביום התחילה ולאחריו.

**ולראיה באו הצדדים על החתום**

|  |  |  |  |
| --- | --- | --- | --- |
| אילנה שרייבמן  | גדעון אליאס | \_\_\_\_\_\_\_\_ | \_\_\_\_\_\_\_\_\_\_ |
| **המוסד לביטוח לאומי** | **משרד האוצר** |